יצחק טווערסקי

רבי יצחק טווערסקי (ה'תקע"ב - י"ז ניסן ה'תרמ"ה) פון סקווירא, באקאנט אלס "רבי איציקל סקווערער", איז געווען דער ערשטער סקווערער רבי.

אפשטאם

רבי איציקל איז געבוירן אין יאר ה'תקע"ב, צו זיין פאטער הרב מרדכי טווערסקי, "דער טשערנאבלער מגיד", א זון פון הרב מנחם נחום טווערסקי, "דער מאור עינים", און צו זיין מוטער פייגעלע, א טאכטער פון ר' דוד לייקעס. ר' איציקל איז געווען דער זיבעטער פון די אכט זין פונעם טשערנאבלער מגיד.

רביסטעווע
אנדערש ווי זיינע זיבן ברידער, וועלכע האבן באלד אנגעהויבן פירן רבי'שע הויפן אויסגשפרייט איבער אוקראינע, האט ר' איציקל נישט אנגעהויבן שנעל צו פירן א רבי'סטווע גלייך נאך זיין פאטער'ס פטירה. ערשט נאך דער פטירה פון זיין צווייטער פרוי מלכה, די טאכטער פון דעם רוזשינער, און דאס חתונה האבן מיט זיין דריטער פרוי, חנה סימא, די טאכטער פון ר' נפתלי צבי פון סקווירא, וואס איז געווען א זונס זון פון ר' צבי הערש, זון פונעם בעל שם טוב, האט זיך ר' איציקל באזעצט אין דער שטאט סקווירא, דאס פריערדיגע וואוין-ארט פון זיין פארשטארבענעם שווער, און אנגעהויבן פירן רבי'סטעווע.

ווען ר' איציקל סקווערער האט גענומען די רביצין חנה סימא, האט ער געזאגט אזוי, איך מיין נישט קיין כבוד און נישט קיין געלט, מיטן טון דעם שידוך, איך וויל נאר ממשיך זיין בעשמ'סקע הייליגע נשמות אויף דער וועלט.

די שטאט סקווירא אין אוקראינע איז געווען א גרויסע און באקאנטע שטאט פון חסידים פון אלע סארטן. ספעציעל האבן געוואוינט דארט חסידים פונ'ם רוזשינער און זיינע זין, איבערהויפט פון דעם סאדיגורער זצ"ל. ר' איציקל האט זיך אבער קונה שם געווען און פיל חסידים האבן אנגעהויבן צו פארן צו אים. צווישן די חסידים וואס זענען צו אים געפארן זענען געווען אזעלכע וואס האבן אליין געפירט רבי'שע הויפן ווי ר' שלום מקוידנאוו און ר' ירחמיאל משה מקאזניץ, און נאך. אויך האבן זיך אנגעשלאסן צו ר' איציקל גאנצע גרופעס חסידים נאך די הסתלקות פון זייער פריערדיגע רבי'ס, ווי די חסידים פון ר' שמואל קאמינקער און ר' משה סאווראנער זצ"ל.

עס איז באוואוסט אז דער שינאווער רב איז געווען ביי ר' איציקל אויף צוויי שבתים מיט דער כוונה אים אנצונעמען אלס רבי.  לויט ווי חסידים דערציילן האט דער שינאווער רב, באקאנט אלס א שטרענגער מחמיר אין הלכה, נישט געקענט סובל זיין ביים צווייטן שבת ווען א משרתת האט געצינדן ליכט אביסל שפעט, און איז אוועקגעפארן פון סקווירא אן אנטוישטער.

הסתלקות

רבי איציקל איז נפטר געווארן דעם ערשטן טאג חול המועד פסח י"ז ניסן ה'תרמ"ה, און ליגט אין סקווירא.

פאמיליע

רבי איציקל האט געהייראט בזיווג ראשון א טאכטער פון הרב דן יונגערלייב פון ראדוויל. זייערע קינדער:

 הרב אברהם יהושע העשיל טווערסקי ( - ג' כסלו ה'תרמ"ז), פון סקווירא. ער האט געהייראט בזיווג ראשון א טאכטער פון הרב שמואל אשכנזי, בזיווג שני א טאכטער פון הרב יוסף זילבערפארב.
 הרב יוסף מאיר טווערסקי (ה'תרי"ז - כ"ט אב ה'תרע"ז), פון מאכניווקא. ער האט געהייראט מרת בתיה רבקה, א טאכטער פון הרב מנחם נחום טווערסקי, פון לאיעוו. 
 הרב משה דן טווערסקי ( - י"ג שבט ה'תרפ"ו), פון סקווירא.
 הרב יעקב טווערסקי ( - ה'תר"ף), פון ליניץ.
 הרב דוד יהודה לייב טווערסקי הי"ד ( - י"ב שבט ה'תר"ף), פון קאנטין. ער האט געהייראט א טאכטער פון זיין ברודער הרב יוסף מאיר טווערסקי, פון מאכניווקא. 

 הרב מנחם נחום טווערסקי ( - א' ניסן ה'תרמ"ו), פון שפיקאוו.
 הרב מרדכי טווערסקי ( - ה'תרע"ד).

בזיווג שני האט רבי איציקל געהייראט מרת חיה מלכה בזיווג שני א טאכטער פון הרב ישראל פרידמאן דער הייליגער רוזשינער. זי האט נישט זוכה געווען צו קינדער.

בזיווג שלישי האט רבי איציקל געהייראט חנה סימא, א טאכטער פון הרב נפתלי צבי פון טיטיעוו א זון פון הרב אהרן טיטיעווער. זייערע קינדער:

 הרב ישראל טווערסקי ( - כ"ז אלול ה'תרע"ט), פון סקווירא. ער האט געהייראט מרת צפורה א טאכטער פון זיין פעטער הרב אברהם טווערסקי, מגיד אין טוריסק

 הרב  דוד טווערסקי ( - ט"ו כסלו ה'תר"ף), פון סקווירא. ער האט געהייראט חוה סימא, א טאכטער פון זיין פעטער הרב שלמה פון  סאווראן
 הרב מרדכי טווערסקי ( - ה'תר"ף), פון סקווירא. 
 הרב משה טווערסקי ( - ה'תר"ף), פון סקווירא. 
 הרב אהרן טווערסקי 
 הרב שלמה טווערסקי ( - ה'תרפ"א)
 הרב אלעזר טווערסקי (ה'תרנ"ג - כ"א תמוז ה'תשל"ג)
 הרב ישראל אברהם שטיין (ה'תרע"ו - (כ"א חשון ה'תש"ן)
 הרב מרדכי שטיין (ה'תש"א - )
 הרב נחום טווערסקי
 הרב יצחק טווערסקי
 הרב יעקב יוסף טווערסקי ( - ב' ניסן ה'תשכ"ח), פון שיכון סקווירא.

זעט אויך
 טשערנאבילער גזע
 רוזשין (הויף)

רעפערענצן

 אנציקלופדיה לחכמי גליציה, מאיר וונדר
 נר ישראל ח"ו בערכו (25)

קאטעגאריע:סקווירא
טווערסקי, יצחק
קאַטעגאָריע:טווערסקי פאמיליע